Συνέλευση Ίσης Εκπροσώπησης της Σύμβασης που συνάφθηκε μεταξύ των κρατών της Αφρικής, της Καραϊβικής και του Ειρηνικού και της Ευρωπαϊκής Ένωσης (ΑΚΕ-ΕΕ) - Εγκριθέντα ψηφίσματα για την κατάσταση στη Σομαλία (ΑΚΕ- ΕΕ 2143/97/τελ.)

Η Συνέλευση Ίσης Εκπροσώπησης ΑΚΕ-ΕΕ,

- συνελθούσα στις Βρυξέλλες από τις 17 έως τις 20 Μαρτίου 1997,

- έχοντας υπόψη τα προηγούμενα ψηφίσματά της για την κατάσταση στη Σομαλία,

Α δεδομένου ότι η πολιτική, κοινωνική και οικονομική κατάσταση στη Σομαλία εισέρχεται σε φάση ραγδαίων μεταβολών, την οποία θα πρέπει να προσέξει ιδιαίτερα η διεθνής κοινότητα για να υποστηρίξει τις θετικές της πτυχές,

Β. δεχόμενη με ικανοποίηση τις ακατάπαυστες προσπάθειες των χωρών μελών της IGAD (Διακυβερνητικής Υπηρεσίας για την Καταπολέμηση της Απερήμωσης) όσον αφορά στη διερεύνηση βιώσιμης λύσης για τη Σομαλία, και ιδίως τη συμφωνία του Sodere στην Αιθιοπία τον Ιανουάριο 1997, που συγκέντρωσε 26 πολιτικές οργανώσεις της Σομαλίας με αποκορύφωμα τη δημιουργία του Συμβουλίου Εθνικής Σωτηρίας, καθώς και τη Συμβουλευτική σύνοδο του Nairobi τον Οκτώβριο 1996, στην οποία συμμετείχαν τρεις σημαντικές φατρίες της Σομαλίας,

Γ. ενθαρρυνόμενη από την αναληφθείσα δέσμευση για το πέρασμα σε μια νέα φάση της ειρηνευτικής διαδικασίας και από τη ληφθείσα απόφαση να ξεπεραστούν οι σημερινές δυσχέρειες που αντιμετωπίζονται κατά την προετοιμασία της διάσκεψης του Bossaso, στη Σομαλία,

Δ. δεδομένου ότι η πολιτική κατάσταση και η ασφάλεια ποικίλλουν ανάλογα με την περιοχή και είναι επισφαλείς σε πολλά αστικά κέντρα, και ιδίως το Mogadishu,

Ε. λαμβάνοντας υπόψη ότι αυτή η κατάσταση αστάθειας έχει μέχρι τούδε παρεμποδίσει την παροχή διεθνούς βοήθειας με δραματικές συνέπειες για τον αστικό πληθυσμό, ο οποίος εξακολουθεί σε τεράστιες περιοχές της χώρας να μην έχει επαρκή τρόφιμα και θεμελιώδεις υπηρεσίες (υδροδότηση, υγειονομικές υπηρεσίες, παιδεία κ.λπ.),

ΣΤ. λαμβάνοντας υπόψη ότι στις 12 Δεκεμβρίου 1996 τα ΗΕ προέβησαν σε επείγουσα έκκληση για κονδύλια προς ενίσχυση της Σομαλίας για να αποφευχθεί νέα ανθρωπιστική κρίση,

Ζ. δεδομένου ότι πρέπει οπωσδήποτε να επιλυθούν τα υπάρχοντα προβλήματα στη Σομαλία, τόσο χάριν του λαού της χώρας, όσο και χάριν της σταθερότητας σε ολόκληρα την περιοχή του Κέρατος της Αφρικής,

Η. δεδομένου ότι οι διαμάχες των φατριών έχουν καταστήσει αδύνατη την αποκατάσταση του δέοντος θεσμικού πλαισίου σε εθνικό επίπεδο, γεγονός που παρεμπόδισε τη Σομαλία από του να προσυπογράψει τη Σύμβαση Λομέ IV, με συνέπεια να μην μπορεί να επωφεληθεί από τα 111 εκατ. Ecu που προβλεπόντουσαν γι` αυτήν από το 7ο ΕΤΑ,

Θ. έχοντας υπόψη ότι η ΣΙΕ ΑΚΕ-ΕΕ έχει επανειλημμένα καλέσει το Συμβούλιο και την Επιτροπή να θεωρήσουν τη Σομαλία, παρά την κατάσταση, ως μέρος της Σύμβασης Λομέ και να εξεύρουν όλα τα πολιτικά και νομικά μέσα που θα επέτρεπαν στο λαό της Σομαλίας να επωφεληθεί από όλα τα είδη μέτρων βοήθειας και συνεργασίας που περιέχονται στη Σύμβαση,

Ι. έχοντας υπόψη ότι στις 30 Ιουνίου 1996 το Συμβούλιο ΑΚΕ-ΕΕ επιβεβαίωσε την πολιτική προσχώρηση της Σομαλίας στη Σύμβαση Λομέ, που επέτρεψε στην Επιτροπή να εγκρίνει αρχικό πρόγραμμα αποκατάστασης (47 εκατ. Ecu) τον Ιούλιο 1996 και άνοιξε το δρόμο για περαιτέρω προγράμματα παροχής βοήθειας,

ΙΑ. έχοντας υπόψη ότι, όπου το επέτρεπαν οι συνθήκες σχετικά με την πολιτική κατάσταση και ασφάλεια, η ανθρωπιστική βοήθεια και η στήριξη των οικονομικών δραστηριοτήτων προς αναδιοργάνωση των θεμελιωδών υπηρεσιών είχαν θετικότατα αποτελέσματα,

ΙΒ. έχοντας υπόψη όλες τις προσπάθειες της ΕΕ κατά τα τελευταία έτη για να βοηθηθεί η Σομαλία να αντιμετωπίσει τις πιεστικότερες ανάγκες για ανοικοδόμηση και οικονομική ανάκαμψη,

ΙΓ. δεδομένου ότι η Σομαλία θεωρείται «χώρα ΑΚΕ- παραδοσιακός εξαγωγός μπανανών» προς την ΕΕ,

ΙΔ. δεδομένου ότι η Επιτροπή προτίθεται να υποβαθμίσει το Γραφείο της ΕΕ για τη Σομαλία, που βρίσκεται στο Ναϊρόμπι (Κένυα),

ΙΕ. έχοντας υπόψη το θετικό ρόλο που διαδραμάτισε μέχρι τούδε ο SACB (Φορέας Συντονισμού της Βοήθειας για τη Σομαλία), συμβάλλοντας στη δημιουργία των προϋποθέσεων για την παροχή διεθνούς βοήθειας και στο συντονισμό των ενεργειών των βασικών δωρητών, εθνικών υπηρεσιών και ΜΚΟ που λειτουργούν στη Σομαλία,

1. απευθύνει επείγουσα έκκληση σε όλες τις φατρίες της Σομαλίας να τηρήσουν τη συμφωνία για την κατάπαυση του πυρός και να εμπλακούν εποικοδομητικά στην πολιτική διαδικασία εθνικής ειρήνευσης με στόχο την ανοικοδόμηση της χώρας 7

2. παροτρύνει όλες τις πολιτικές ομάδες της Σομαλίας που συμμετείχαν στη συνάντηση του Sodere να εντείνουν τις προσπάθειές τους για την υλοποίηση της Συμφωνίας και απευθύνει έντονη έκκληση στις λοιπές πολιτικές ομάδες που δε συμμετείχαν στη συνάντηση αυτή να πράξουν το ίδιο, επιδιώκοντας εκτενέστερη ρύθμιση της διαμάχης και προς το συμφέρον της ειρήνης, της ευμάρειας και της ανάπτυξης της Σομαλίας και της περιοχής γενικότερα 7

3. καλεί τη διεθνή κοινότητα, και ιδίως τον ΟΗΕ, την ΕΕ και τις Διακυβερνητικές οργανώσεις περιλαμβανομένου του Αραβικού Συνδέσμου και της Οργάνωσης για την Ισλαμική Διάσκεψη, να συντονίσουν στενά τις προσπάθειές τους με τον ΟΑΕ και την IGAD προς εξεύρεση λύσης της διαμάχης στη Σομαλία 7

4. εκφράζει την υποστήριξή της προς τις προσπάθειες του ΟΑΕ, της IGAD και των απεσταλμένων του ΟΗΕ, της ΕΕ και της Ιταλικής Κυβέρνησης, που κατέστησαν δυνατή τη σημερινή κατάπαυση του πυρός 7

5. εμμένει ότι το Συμβούλιο της ΕΕ πρέπει να αναπτύξει τη δική του συνεκτική πολιτική για τη Σομαλία, καθιστώντας δυνατή την υποστήριξη πολιτικών πρωτοβουλιών για την ειρήνευση στη χώρα 7

6. απευθύνει έκκληση στη διεθνή κοινότητα, και ιδίως στην ΕΕ, να διαθέσουν πρόσθετους πόρους προς καταπολέμηση της φτώχειας, θέσπιση των λειτουργικών συμφωνιών συνεργασίας που απαιτούνται για την ενίσχυση των ειρηνευμένων περιοχών και προώθηση της αναζωογόνησης άλλων περιοχών και κοινοτήτων, λαμβάνοντας δεόντως υπόψη το σχετικό ρόλο των γυναικών και τη συμπερίληψη των οργανώσεων των κοινοτήτων ως λειτουργικών εταίρων στη διαδικασία λήψης αποφάσεων για την αρωγή και αποκατάσταση 7

7. επαναλαμβάνει το αίτημά της προς την Επιτροπή, το Συμβούλιο της ΕΕ, το Συμβούλιο ΑΚΕ-ΕΕ και την Επιτροπή Πρέσβεων να προσδιορίσουν πάραυτα τα μέσα που θα επιτρέψουν στη Σομαλία και στο λαό της να επωφεληθεί των πλεονεκτημάτων που προσφέρει η Σύμβαση Λομέ IV, όπως έχει ζητήσει επανειλημμένα η ΣΙΕ και το Συμβούλιο ΑΚΕ-ΕΕ 7

8. θεωρεί ζωτική την ταχεία εφαρμογή και τη δέουσα χρησιμοποίηση του ειδικού προγράμματος ανοικοδόμησης της Σομαλίας, για το οποίο έχουν προβλεφθεί 47 εκατομμύρια Ecu, ιδίως υπέρ των πλέον ευάλωτων τμημάτων του πληθυσμού, της ανοικοδόμησης της απαραίτητης κοινωνικής υποδομής, της στήριξης της οικονομικής αναζωογόνησης και ιδιαίτερα της γεωργίας, της κτηνοτροφίας και της αλιείας 7

9. καλεί το Συμβούλιο ΑΚΕ-ΕΕ να προτείνει ένα νομικό μέσο για να μπορέσει η Σομαλία να αποκτήσει πρόσβαση στους πόρους του ΕΕΠ του Έβδομου και Όγδοου ΕΤΑ και των Περιφερειακών Ενδεικτικών Προγραμμάτων, παρά την απουσία εθνικών αρχών ικανών να επικυρώσουν τη Σύμβαση Λομέ IV 7

10. πιστεύει ότι η εξαιρετική φύση της κατάστασης στη Σομαλία απαιτεί την έγκριση καινοτόμων νομικών, πολιτικών, οικονομικών και διοικητικών μέσων για να μπορέσει η Επιτροπή να χρησιμοποιήσει τους πόρους του ΕΤΑ όχι μόνο για προγράμματα ανάκαμψης, αλλά και για μακροπρόθεσμα αναπτυξιακά προγράμματα 7

11. καλεί την Επιτροπή, και ιδίως το ECHO (Ευρωπαϊκό γραφείο ανθρωπιστικής βοήθειας εκτάκτου ανάγκης), να παρακολουθούν την κατάσταση της προμήθειας τροφίμων στη Σομαλία, προκειμένου να προλάβουν το ενδεχόμενο λοιμού και να προβλέψουν, εάν χρειαστεί, πρόγραμμα έκτακτης βοήθειας, λαμβάνοντας δεόντως υπόψη τον αντίκτυπο επί των πλέον ευάλωτων τμημάτων του πληθυσμού 7

12. καλεί εκ νέου την Επιτροπή να εγγυηθεί την πλήρη εφαρμογή του «πρωτοκόλλου μπανάνας» και των Κανονισμών του Συμβουλίου (ΕΟΚ) αριθ. 404/93 (ΚΟΑ μπανάνας) και 2320/96 (παράταση του συστήματος βοήθειας στους παραγωγούς μπανανών ΑΚΕ) υπέρ της Σομαλίας και των μπανανοπαραγωγών της, επιτρέποντάς τους επί τέλους να χρησιμοποιήσουν και επωφεληθούν από όλα τα εμπορικά και χρηματοπιστωτικά μέσα που προβλέπονται από τις διατάξεις αυτές 7

13. καλεί την Επιτροπή και το Συμβούλιο της ΕΕ να εγκρίνουν τα δέοντα πρακτικά μέτρα για να παράσχουν στις εξαγωγές της Σομαλίας (ιδίως μπανανών) επαρκή διοικητική και τελωνειακή προστασία, εγγυόμενοι, μεταξύ άλλων, την αδασμολήγητη πρόσβαση των αγαθών και ποσοτήτων που εισέρχονται στην ΕΕ 7

14. θεωρεί ότι η απόφαση της Επιτροπής για την υποβάθμιση του γραφείου του Ειδικού Απεσταλμένου της ΕΕ στη Σομαλία, που βρίσκεται στο Ναϊρόμπι, είναι εξαιρετικά σοβαρή και ζητεί την ανάκλησή της 7

15. θεωρεί απαραίτητο να διατηρηθεί μία αυτόνομη Μονάδα για τη Σομαλία, με ξεχωριστό Ειδικό Απεσταλμένο της ΕΕ, δεδομένου ότι είναι απαραίτητο για τη διατήρηση έντονου δεσμού μεταξύ της ανοικοδόμησης και της αποκατάστασης της ειρήνης 7

16. πιστεύει ότι ο ρόλος του Ειδικού Απεσταλμένου ήταν, και θα συνεχίσει να είναι, ζωτικός για να διατηρήσει η ΕΕ ικανοποιητικές σχέσεις με τους Σομαλούς εταίρους της και με ΜΚΟ που δρουν στη Σομαλία και για να εξασφαλιστεί η λειτουργία του SACB (Οργανισμός συντονισμού της βοήθειας υπέρ της Σομαλίας), ως ζωτικού μέσου για το συντονισμό και την αλληλεπίδραση μεταξύ υπηρεσιών του ΟΗΕ, δωρητών και ΜΚΟ 7

17. εκφράζει εκ νέου τη σοβαρή ανησυχία της για τις πράξεις «αλιευτικής πειρατείας» στα χωρικά ύδατα της Σομαλίας και για τη συνεχιζόμενη παράνομη απόρριψη πυρηνικών και άλλων επικίνδυνων αποβλήτων στη χώρα αυτή, κατά παράβαση του διεθνούς δικαίου, και απευθύνει έκκληση στη διεθνή κοινότητα για την επείγουσα λήψη μέτρων προς παρεμπόδιση των πρακτικών αυτών 7

18. αναθέτει στους Συμπροέδρους της να διαβιβάσουν το παρόν ψήφισμα στο Συμβούλιο ΑΚΕ-ΕΕ, στην Επιτροπή, στον ΟΗΕ και στον ΟΑΕ.